Diari Oficial de la Generalitat Valenciana


Sumari del DOGV 7053, del 25-06-2013 (2013/6629)

RESOLUCIÓ de 20 de juny de 2013, de la Direcció General de Centres i Personal Docent, sobre el servici complementari de transport dels centres públics de titularitat de la Generalitat per al curs 2013-2014.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7053

Data del DOGV
:   25-06-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/6629


Data del document
:   20-06-2013

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 20 de juny de 2013, de la Direcció General de Centres i Personal Docent, sobre el servici complementari de transport dels centres públics de titularitat de la Generalitat per al curs 2013-2014. [2013/6629]  
D'acord amb l'article 27.6 de la Constitució Espanyola, l'ensenyança bàsica és obligatòria i gratuïta, per la qual cosa les administracions no sols han de proporcionar el servici públic educatiu als alumnes, sinó que també han de remoure els obstacles de qualsevol naturalesa que impedisquen o dificulten l'exercici del dret a l'educació.  
D'altra banda, i d'acord amb el que establixen els articles 81 i 82 de la Llei Orgànica 2/2006, d'Educació, les administracions educatives, en compliment del dret a l'educació, reconegut en l'article 27 de la Constitució Espanyola, tenen l'obligació de garantir a tots els alumnes un lloc escolar gratuït en el seu propi municipi, per la qual cosa, si excepcionalment això és impossible, en els nivells d'Educació Primària i Secundària Obligatòria s'hauran d'escolaritzar els xiquets en un municipi pròxim al de la seua residència, prestant-los de manera gratuïta els servicis escolars de transport, menjador i, si és el cas, internat.  
  
L'article 7 del Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, preceptua que la Direcció General de Centres i Personal Docent és el centre directiu al qual corresponen, entre altres funcions, la planificació, ordenació i execució d'actuacions relatives a transport i menjadors escolars, servicis escolars, escoles llar i altres de naturalesa anàloga.  
Per això, i en virtut de les facultats conferides, resolc:  
  
1. Àmbit d'aplicació  
Estes normes seran aplicables als centres que impartisquen Educació Primària i Educació Secundària Obligatòria, i als centres específics d'Educació Especial de titularitat de la Generalitat.  
  
2. Beneficiaris  
2.1. És beneficiari del servici de transport escolar l'alumnat d'Educació Primària, Educació Especial i Educació Secundària Obligatòria, incloent-hi l'alumnat de Programes de Qualificació Professional Inicial, que complisquen algun dels requisits següents:  
2.1.a) Que el centre d'escolarització es trobe en un municipi diferent del de la seua residència per no existir en este oferta educativa.  
2.1.b) Alumnat escolaritzat en centres i aules específiques d'educació especial.  
2.1.c) Que el domicili habitual, degudament acreditat, es trobe a una distància, en línia recta, de 3 km o més del centre educatiu que li corresponga per a la seua escolarització, d'acord amb els criteris establits en l'apartat 2.4 d'esta resolució. Amb caràcter excepcional es podrà tindre en compte aquelles zones en què l'accés al centre docent siga dificultós a causa de l'orografia del terreny.  
2.2. L'alumnat beneficiari del servici de transport escolar, tant en la seua modalitat de transport col·lectiu com individual, només serà beneficiari del servici gratuït de menjador escolar en els casos previstos en els apartats 2.1.a) i 2.1.b).  
2.3. L'acreditació documental del domicili s'efectuarà per mitjà de la presentació, o bé d'un certificat de residència, o bé d'un certificat d'empadronament acompanyat dels últims rebuts de llum i aigua de la vivenda el titular o titulars de la qual siguen els pares o tutors de l'alumne, amb una antiguitat màxima de quatre mesos anteriors a la data de presentació de la sol·licitud, i amb un consum que acredite l'ús habitual de la vivenda.  
2.4. El centre d'escolarització estarà determinat, segons corresponga, per alguna de les circumstàncies següents:  
a) El centre més pròxim en línia recta al seu domicili habitual dins de la seua localitat o àrea d'influència. En cas que els pares o tutors hagen triat un altre centre, es continuarà prenent com a referència el centre més pròxim al seu domicili.  
b) El centre d'adscripció del seu centre educatiu.  
c) La resolució d'escolarització del director territorial d'Educació corresponent.  
2.5. En Educació Secundària, el centre d'escolarització determinarà la condició de l'alumne com a beneficiari del transport escolar si el centre de Primària del qual procedix el dit alumne era el que li corresponia segons les circumstàncies assenyalades en els paràgrafs anteriors.  
2.6. En tot cas, i encara que a l'empara de les normes d'admissió de l'alumnat l'escolarització d'este es realitze en un centre educatiu de l'àrea d'influència del domicili laboral d'algun dels pares o tutors, esta situació no constituïx cap excepció al que ja s'ha expressat respecte a la determinació del centre d'escolarització que atribuïx la condició de beneficiari de transport escolar (subapartat 2.3 del present apartat), cosa per la qual este alumnat no tindrà la consideració de beneficiari de transport escolar col·lectiu o individual.  
2.7. Els pares, mares o tutors hauran de sol·licitar la concessió de la prestació del servici complementari de transport en el moment de formalitzar la matrícula, d'acord amb els terminis següents:  
a) Termini ordinari: des de la publicació d'esta resolució fins al dia 12 de juliol de 2013.   
b) Termini extraordinari: en el mes de setembre s'obrirà un termini extraordinari que conclourà el dia 16, en què s'admetran les sol·licituds que es deriven de noves matriculacions.  
c) Termini excepcional: les sol·licituds que es presenten fora dels terminis ordinari i extraordinari s'admetran, sempre que es tracte d'alumnes que s'incorporen al sistema educatiu després dels dits terminis i sempre amb anterioritat al 30 de novembre de 2013. A partir d'esta data no s'admetrà la presentació de més sol·licituds.  
  
2.8. El model de sol·licitud és el contingut en l'annex I de la present resolució, junt amb el qual s'haurà de presentar la documentació acreditativa del domicili.  
2.9. Este model de sol·licitud és únic i s'utilitzarà també en les convocatòries d'ajudes de menjador.  
2.10. En el supòsit que alumnes que formen part de la mateixa unitat familiar estiguen escolaritzats en el curs 2013-2014 en un únic centre, es presentarà una única sol·licitud; si estan escolaritzats en diversos centres, es presentarà una sol·licitud per cada centre.  
2.11. Els equips directius dels centres receptors de sol·licituds han de comprovar que la sol·licitud estiga correctament omplida i firmada pel pare i la mare o nou cònjuge o persona unida per anàloga relació, sempre que convisca amb l'alumne, i que presenta la documentació requerida.  
2.12. La distància existent entre el domicili i el centre d'escolarització estarà fixada, per part dels responsables dels centres docents, a través de la ferramenta informàtica desenrotllada a este efecte per part de la conselleria competent en matèria d'educació.  
  
3. Autoritzacions especials  
3.1. Amb caràcter excepcional es podrà autoritzar per a l'ús del servici de transport escolar:  
- Alumnat de segon cicle d'Educació Infantil.  
- Alumnat amb dificultats especials d'accés al centre docent i que no complisca els requisits per a ser beneficiari del transport escolar.  
  
- Alumnat d'altres nivells d'ensenyança reglada.  
3.2. Estes autoritzacions s'atorgaran, si és procedent, a petició dels pares, mares o tutors. El centre educatiu de destinació tramitarà les peticions a la direcció territorial d'Educació, Cultura i Esport, la qual les concedirà amb caràcter excepcional, amb un informe previ de la Inspecció d'Educació i sempre que hi haja places vacants en el vehicle contractat, d'acord amb el contracte subscrit per a la prestació del servici, i la seua autorització no supose un increment en el nombre de vehicles ni en la grandària d'estos, ni modificació de la ruta establida ni de les parades.  
3.3. Tindrà prioritat per a estes autoritzacions especials, l'alumnat:  
  
- Que tinga germans beneficiaris del servici de transport escolar col·lectiu. A este efecte, es consideraran germans els xiquets i xiquetes en acolliment familiar, i els que, no compartint progenitors, residisquen en el mateix domicili i existisca vincle matrimonial o assimilat entre els pares d'ambdós.  
- Que residisca a major distància del centre.  
- El de menor edat.  
No obstant això, la direcció territorial corresponent, a proposta del consell escolar del centre, podrà exceptuar d'esta prioritat aquells casos en què concórreguen circumstàncies especials, les quals valorarà individualment.  
3.4. Les autoritzacions hauran de ser comunicades a l'empresa prestatària del servici, amb indicació expressa dels alumnes autoritzats.  
3.5. Tenint en compte l'excepcionalitat de la concessió del servici de transport, este alumnat no serà beneficiari de la prestació gratuïta del servici de menjador escolar, sense perjuí de la concessió d'ajudes assistencials si resulta procedent d'acord amb la normativa aplicable.  
  
3.6. Considerant la naturalesa d'esta autorització, en cas que es produïsca alguna variació en l'alumnat matriculat en els nivells educatius que tinguen dret a la utilització del transport escolar, la direcció territorial procedirà a revisar les autoritzacions especials concedides.  
  
3.7. En els tres supòsits assenyalats en els punts anteriors, les sol·licituds hauran de formalitzar-se segons el model del annex I de la present resolució, al qual s'adjuntarà còpia del DNI de l'alumne si en té, i no figura ja en els arxius del centre educatiu.  
  
4. Pèrdua de la condició de beneficiari o autoritzats del transport escolar  
En cas que els beneficiaris o autoritzats del transport no en facen ús habitual sense causa justificada, perdran la seua condició de beneficiaris o autoritzats.  
  
4 bis. Modalitats de la prestació del servici de transport escolar  
La prestació del servici escolar complementari de transport podrà adoptar una de les modalitats següents:  
a) Transport escolar col·lectiu.  
Esta modalitat comportarà la inclusió de l'alumnat en una de les rutes de transport que establirà la corresponent direcció territorial, d'acord amb les necessitats comunicades pels centres i les disponibilitats pressupostàries.  
El nombre mínim d'alumnes per a establir una ruta de transport col·lectiu serà, amb caràcter general, de 15 alumnes.   
b) Ajudes individuals de transport escolar.  
Esta modalitat, que serà autoritzada per la corresponent direcció territorial, correspondrà a l'alumnat que, tenint dret a ser beneficiari del servici escolar de transport per complir els requisits establits en l'apartat 2, no puga ser inclòs en cap de les rutes de transport col·lectiu autoritzades.  
  
5. Comunicació de les necessitats de transport escolar  
5.1. Els directors dels centres docents, una vegada comprovat que les sol·licituds complixen els requisits, enviaran a la direcció territorial, en el termini que s'especifica en l'últim paràgraf d'este apartat, la comunicació de necessitats de transport escolar (model de l'annex II), amb la relació de l'alumnat que es proposa com a beneficiari de la prestació del servici escolar de transport. En la relació s'hi inclourà l'alumnat que es proposa com a beneficiari de la prestació del servici de transport col·lectiu, l'alumnat que es proposa com a beneficiari d'ajuda individual i la relació d'autoritzacions especials d'acord amb l'apartat 3.  
  
5.2. L'enviament de les relacions de l'alumnat proposat com a beneficiari o autoritzat haurà de tramitar-se fins al 19 de juliol de 2013.   
  
6. Quantia de les ajudes individuals  
La quantia de les ajudes individuals estarà en relació amb la distància en quilòmetres entre el centre receptor i el domicili habitual de l'alumne, calculada en línia recta o pel trajecte més curt, en el cas de zones rurals amb dificultats orogràfiques.  
La quantia de les ajudes, per curs acadèmic, queda establida de la manera següent:  
  
Distància Import anual  
de 3 a 5 km 261,55 €  
de 6 a 10 km 357,45 €  
d'11 a 15 km 459,23 €  
de 16 a 20 km 561,82 €  
Més de 20 km 613,13 €  
  
  
En cas d'alumnes d'Educació Especial, la quantia de les ajudes queda establida de la manera següent:  
  
Distància Import anual  
 Des de Fins a   
de 3 a 5 km 261,55 € 653,87 €  
de 6 a 10 km 357,45 € 893,62 €  
de 11 a 15 km 459,23 € 1.148,07 €  
de 16 a 20 km 561,82 € 1.404,45 €  
Més de 20 km 613,13 € 1.532,41 €  
  
  
  
La direcció territorial competent determinarà la quantia corresponent als alumnes d'Educació Especial tenint en compte les necessitats específiques de l'alumne i prèvia presentació per part dels interessats d'un pressupost on es detalle el cost del servici, sense que esta quantia puga superar els marges establits segons la distància existent entre el domicili de l'alumne i el del centre docent.  
  
  
7. Autorització de les rutes de transport escolar col·lectiu i de la llista de beneficiaris d'ajudes individuals de transport  
7.1. Una vegada rebuda la informació dels centres educatius, la direcció territorial corresponent els enviarà, abans de l'inici del curs escolar, una còpia de la resolució que autoritza les rutes de transport col·lectiu, acompanyada de la llista d'alumnat usuari del servici escolar de transport. Així mateix, enviarà una còpia de la resolució d'ajudes individuals de transport amb la llista d'alumnat beneficiari, amb indicació de la seua quantia.  
7.2. Els centres no podran determinar en cap cas la posada en funcionament de rutes ni la concessió d'ajudes individuals que no hagen sigut autoritzades per la corresponent direcció territorial.  
  
8. Justificació de les ajudes individuals de transport  
8.1. La direcció territorial remetrà a cada centre educatiu la resolució en què s'inclourà la llista de beneficiaris de les ajudes individuals de transport amb indicació de la quantia per beneficiari.  
8.2. En el moment en què el centre educatiu reba la transferència de l'import de les ajudes individuals de transport, haurà d'efectuar l'abonament als beneficiaris. En este moment, el pare, la mare o el tutor haurà d'anotar en la llista de beneficiaris remesa per la direcció territorial el seu número de DNI i firmar en senyal de conformitat, com a justificació de la seua percepció.  
8.3. La llista de l'alumnat beneficiari de les ajudes individuals de transport escolar amb les firmes dels perceptors serà arxivada en la secretaria del centre educatiu, per a la seua constància, i el/la secretari/ària enviarà a la direcció territorial corresponent un únic certificat que acredite la correcció del procés de percepció de les ajudes pels beneficiaris d'estes.  
  
9. Conformitat de la prestació del servici  
Per a un millor seguiment de la prestació del servici i independentment dels certificats mensuals de conformitat emesos per cada direcció territorial a la Direcció General de Centres i Personal Docent, els directors dels centres enviaran, així mateix, una certificació mensual en cas que s'haja observat alguna incidència en la prestació del servici (model de l'annex III), d'acord amb els dies lectius fixats en la resolució per la qual es fixa el calendari escolar del curs acadèmic 2013-2014.  
  
  
10. Inspecció d'Educació  
La Inspecció d'Educació, en l'àmbit de les seues competències, efectuarà el seguiment i la valoració del funcionament del transport escolar i emetrà els informes que considere oportuns o aquells que se'ls sol·liciten.  
En cas que els beneficiaris o autoritzats del transport no en facen ús habitual sense causa justificada, perdran la seua condició de beneficiaris o autoritzats.  
  
11. Informatització de les dades  
Els centres que no tramiten les sol·licituds de transport a través de l'aplicació informàtica ITACA hauran d'omplir les sol·licituds de transport utilitzant el mòdul de beques que apareix en l'adreça d'Internet .  
Abans d'iniciar la gravació de les sol·licituds, els centres hauran d'actualitzar l'esmentat mòdul de beques segons la versió 2013.  
La informació tramitada d'esta manera haurà de ser remesa necessàriament en suport informàtic a la corresponent direcció territorial una vegada finalitzat el termini de matrícula dels centres i en els terminis que s'indiquen en l'apartat 5 de la present resolució.  
  
12. Compliment del Decret 147/2007, de 7 de setembre (article 3.4)  
Les ajudes convocades en la present resolució no estan subjectes a la política de la competència de la Unió Europea i, en conseqüència, no necessiten notificació a la Comissió Europea, per tractar-se d'una convocatòria dirigida a l'alumnat escolaritzat en centres educatius, per la qual cosa no és aplicable l'article 107, apartat 1, del Tractat de Funcionament de la Unió Europea (TFUE), en la mesura que no afecta els intercanvis comercials entre els estats membres.  
  
  
DISPOSICIÓ FINAL  
  
Única. Entrada en vigor  
La present resolució entrarà en vigor el dia que es publique en el Diari Oficial de la Comunitat Valenciana.  
De conformitat amb el que establixen en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra la present resolució, que posa fi a la via administrativa, es podrà recórrer potestativament en reposició o bé cabrà plantejar directament recurs contenciós administratiu, en els terminis i davant dels òrgans que s'indiquen a continuació:  
  
1. El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de ser publicada.  
2. El recurs contenciós administratiu haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de ser publicada.  
  
València, 20 de juny de 2013.- El director general de Centres i Personal Docent: Santiago Martí Alepuz.